ทหารไทยปักธงบุกเอสเอ็มอี สแกนข้อมูลลูกค้า ป้อนสินเชื่อผ่านมือถือ
ทหารไทยเริ่มลองเสนอสินเชื่อให้เอสเอ็มอีจากข้อมูล รอระบบแม่นก่อนใช้จริง ตั้งเป้าทั้งปีสินเชื่อใหม่ 2.7 หมื่นล้าน
23 มี.ค. 2562

ทหารไทยเริ่มลองเสนอสินเชื่อให้เอสเอ็มอีจากข้อมูล รอระบบแม่นก่อนใช้จริง ตั้งเป้าทั้งปีสินเชื่อใหม่ 2.7 หมื่นล้าน
น.ส.ชมภูนุช ปฐมพร ประธานเจ้าหน้าที่บริหารลูกค้าเอสเอ็มอี ธนาคารทหารไทย เปิดเผยว่า ได้เริ่มเสนอสินเชื่อแก่ลูกค้าธุรกิจขนาดกลางและขนาดย่อม (เอสเอ็มอี) โดยพิจารณาจากข้อมูล (Information Based Lending) แล้วตั้งแต่ปลายปีที่แล้ว เสนอสินเชื่อผ่านโมบายแอพ ทีเอ็มบี บิสิเนส ทัช และผ่านเจ้าหน้าที่ดูแลลูกค้า (อาร์เอ็ม) ที่บอกลูกค้าโดยตรง ทดลองกับลูกค้าหลักร้อยราย ให้วงเงินไม่มาก เพื่อนำผลตอบรับที่ได้มาปรับปรุงระบบให้มีความแม่นยำมากขึ้น ก่อนนำมาใช้จริง
ทั้งนี้ ได้พิจารณาข้อมูลจากรายการธุรกรรมเป็นหลัก ที่นำมาวิเคราะห์และทำนายใน 3 โมเดล คือ เมื่อใดที่ลูกค้าต้องการสินเชื่อ ทำนายรายได้ที่แท้จริงของลูกค้า และประเมินความเสี่ยงลูกค้าแต่ละราย ซึ่งโมเดลดังกล่าวจะแม่นยำมากขึ้นหากลูกค้าใช้ธนาคารทหารไทยเป็นเมนแบงก์ ขณะเดียวกันเตรียมนำข้อมูลอื่นนอกเหนือจากธุรกรรมมาพิจารณาร่วมด้วย เช่น การดูแลพนักงาน เป็นต้น
น.ส.ชมภูนุช กล่าวว่า 2 เดือนที่ผ่านมาปล่อยสินเชื่อใหม่เอสเอ็มอี 5,000 ล้านบาท จบไตรมาสแรกน่าจะได้ราว 6,000 ล้านบาท ซึ่งสอดคล้องกับแผนทั้งปีที่ตั้งเป้าปล่อยสินเชื่อใหม่ 2.7 หมื่นล้านบาท เติบโต 60% จากปีที่ผ่านมาที่ปล่อยได้ 1.8 หมื่นล้านบาท ซึ่งจะส่งผลให้ยอดคงค้างสินเชื่อเอสเอ็มอีขยายตัวราว 4-6% ใกล้เคียงกับภาพรวมตลาด และมีโอกาสแตะ 1 แสนล้านบาท จากปัจจุบันอยู่ที่กว่า 9 หมื่นล้านบาท ส่วนหนี้ที่ไม่ก่อให้เกิดรายได้ (เอ็นพีแอล) นับเฉพาะสินเชื่อที่ปล่อยตั้งแต่ปี 2559 ลดลงอย่างมาก แต่ภาพรวมเอ็นพีแอลเอสเอ็มอีสูงกว่าเอ็นพีแอลรวมของธนาคารซึ่งอยู่ที่ 2.9%
อย่างไรก็ดี การปล่อยสินเชื่อจะเติบโตอย่างมีคุณภาพ ซึ่งจะทำให้วงเงินต่อหลักประกันน้อยลง ที่สะท้อนให้วงเงินสินเชื่อตรงตามความต้องการ และหากลูกค้ามีคุณภาพก็พร้อมจะให้สินเชื่อแบบไม่ต้องขอหลักประกันเพิ่ม โดยปีที่แล้ว ลูกค้าที่ได้วงเงินต่อหลักประกัน (LTV) ต่ำกว่า 100 เฉลี่ยสัดส่วน 30% ปีนี้คาดว่าจะเพิ่มเป็น 40%
สำหรับทิศทางการดำเนินธุรกิจในปี 2562 ธนาคารจะเน้นตอบโจทย์ รู้จริงแก้ปัญหาหลักของเอสเอ็มอีไทย โดยเตรียมเปิดตัว 3 โซลูชั่นเพื่อเอสเอ็มอี ได้แก่ (1) รายงานสุขภาพการเงินของเอสเอ็มอี (2) สวัสดิการด้านสุขภาพเพื่อพนักงานของเอสเอ็มอีมีสิทธิประโยชน์แบบประกันกลุ่ม (3) บริการให้สินเชื่อเอสเอ็มอีผ่านโมบายแอพพลิเคชั่น ทีเอ็มบี บิส ทัช เพื่อช่วยให้เข้าถึงสินเชื่อและได้เงินทุนง่ายขึ้นในเวลาที่ต้องการ